BG
C 314/8
Официален вестник на Европейския съюз
4.9.2023 г.
Жалба, подадена на 12 юли 2023 г. от SN срещу решението, постановено от Общия съд (пети състав) на 3 май 2023 г. по дело T-249/21, SN/Парламент (Дело C-430/23 P) (2023/C 314/11) Език на производството: английски Страни Жалбоподател: SN (представител: P. Eleftheriadis, Barrister) Друга страна в производството: Европейски парламент Искания на жалбоподателя Жалбоподателят моли Общия съд: — да отмени решението, постановено на 3 май 2023 г. от пети състав на Общия съд на Европейския съюз по дело T-249/21, SN/Европейски парламент, в частта му, в която то потвърждава частично валидността на решението на генералния секретар на Европейския парламент от 21 декември 2020 г. относно SN, както и валидността на дебитно известие No 7010000021 от 15 януари 2021 г. с адресат SN, за сумата от 196 199,84 евро, — да отмени изцяло решение на генералния секретар на Европейския парламент от 21 декември 2020 г. относно SN, — да отмени изцяло дебитно известие No 7010000021 от 15 януари 2021 г. с адресат SN, за сумата от 196 199,84 евро и — да осъди Европейския парламент да заплати съдебните разноски на жалбоподателя в настоящото производство пред Съда, както и тези пред Общия съд.
Основания и основни доводи 1) Липса на прилагане на критерия за осведоменост по член 137 от Условията за работа на другите служители на Европейския съюз (1): Общият съд е нарушил правото на ЕС, като не е взел предвид, че по отношение на възстановяването на вземане за трудово възнаграждение на парламентарен сътрудник от страна на член на Парламента се прилага критерият за осведоменост по член 137 от Условията за работа на другите служители на Европейския съюз и член 85 от Правилника за длъжностните лица, който критерий изисква да е налице действително или предполагаемо осведомяване на получателя на плащане при парламентарно сътрудничество, че плащането е било недължимо.
2) Липса на прилагане на истинския смисъл на член 33 от Решението за установяване на мерки по прилагане на устава на членовете на Европейския парламент (2): Общият съд е нарушил правото на Съюза, като не е приложил правилно членове 33 и 68 от посоченото решение, които изискват заплащането на възнаграждение на парламентарните сътрудници да е под формата на трудово възнаграждение, а не на хонорар за предоставените услуги, поради което подобно възнаграждение става „недължимо платена“ сума съгласно правото на ЕС само когато плащането е недължимо съгласно трудовия договор, сключен при стандартни условия за назначаване на парламентарни сътрудници.
3) Липса на защита на правото на свобода и независимост на членовете на Европейския парламент: Общият съд е нарушил правото на Съюза, като не е защитил в достатъчна степен правото на членовете на свобода и независимост (член 2 и член 21, параграф 2 от Устава на членовете на Европейския парламент), като е наложил система на невиновна отговорност за неволни грешки, която е толкова непредвидима и строга, че е несъвместима с правото на членовете на свобода и независимост.
(1) (2)
Регламент No 31 (ЕИО), 11 (ЕОАЕ), установяващ Правилника за длъжностните лица и Условията за работа на другите служители на Европейската икономическа общност и на Европейската общност за атомна енергия (ОВ P 45, 1962 г., стр. 1385).
Решение на Бюрото на Европейския парламент от 19 май 2008 г. и от 9 юли 2008 г. за установяване на мерки по прилагане на устава на членовете на Европейския парламент (ОВ C 159, 2009 г., стр. 1).